Herrie oor nóg ŉ student se Swart Maandag-uitlatingNokuthula Ligege. Foto: Via Facebook Die VF Plus eis dat stappe teen Nokuthula Ligege, primaria van Huis Wag-ŉ-Bietjie-koshuis aan die Bloemfontein-kampus van die Universiteit van die Vrystaat (UV), gedoen word ná ŉ beweerde sosialemediaplasing. “Like…All this killing wouldn’t be necessary if you had just GAVE BACK THE LAND!!!!” [sic], het sy glo op haar WhatsApp-status genoem in reaksie op Maandag se landwye Swart Maandag-betogings. “Sulke verdelende en rassistiese uitsprake, soos dié van Ligege, wat haat en geweld aanblaas, ondersteun, regverdig en voorstel is onaanvaarbaar in ŉ vry en demokratiese samelewing en moet veral nie deur ons land se hoëronderwysinstellings soos die UV geduld word nie,” het Tammy Wessels, VF Plus nasionale jeugleier, gesê. Wessels het gesê die VF Plus het ŉ amptelike skrywe met betrekking tot Ligege se uitlating gerig aan prof. Francis Petersen, die rektor en vise-kanselier van die UV, waarin daadwerklike dissiplinêre optrede teen die student geëis word. Die plasing het van haar medestudente ontstig en hulle het dit aangemeld. Lacea Loader, woordvoerder vir die UV, het Saterdag by navraag aan Maroela Media gesê die oomblik toe die UV-bestuur bewus geraak het van Ligege se WhatsApp-status, is daar dadelik met gesprekvoering opgetree en sy het gevolglik die plasing verwyder. “ŉ Proses van herstellende geregtigheid is tans aan die gang en die nodige ondersteuning word voorsien aan studente wat deur die voorval geraak is. Dit is belangrik vir die UV om hegte verhoudinge in ŉ diverse studentegemeenskap te handhaaf en te bevorder. Daarom word enige voorval waar verhoudinge skade kan lei, met die nodige sensitiwiteit en dringendheid hanteer,” het Loader gesê. Loader het gesê ŉ multikulturele omgewing word in koshuisgemeenskappe gehandhaaf deur diverse studente saam in koshuise te plaas. “Dit is egter belangrik dat studente in koshuise ŉ hegte gemeenskap vorm. Daarom word daar gereeld gesprekke oor gedeelde waardes gevoer en ook hoe om hierdie waardes met elke koshuis se unieke simbole, sisteme, tradisies en gedragspatrone te belyn. Gesprekke fokus ook dikwels daarop om stereotipiese denke aan te spreek en te verander.” Sy het bygevoeg gesprekke oor kwessies word deur die UV aangemoedig en debatte word dus van tyd tot tyd oor aktuele onderwerpe gevoer. Hierdie debatte word gewoonlik deur ŉ UV-personeellid gefasiliteer. “Dit is vir die universiteitsbestuur belangrik om situasies soos hierdie met die nodige dringendheid en sensitiwiteit te hanteer. Daarom word die proses van herstellende geregtigheid gevolg. Hierdie proses sal bepaal wat die aard van die stappe sal wees wat vorentoe gedoen sal word,” het sy bygevoeg. Stappe word ook geëis teen Phomolo Maoba, ŉ derdejaarstudent aan die Noordwes-Universiteit (NWU), wat in reaksie op Maandag se protesaksie glo op Facebook gesê het: ““Om swart te dra sal niks help nie, want julle sal vermoor word nes jul baas Terreblanche.” [sic] Talle sosialemediagebruikers het dié opmerking met verontwaardiging bejeën, dit as rassisties bestempel en van die NWU geëis om stappe te doen aangesien sy aan dié instelling se Potchefstroom-kampus studeer. Sommige gebruikers het ook met haatspraak en dreigemente gereageer. Prof. Fika Janse van Rensburg, adjunkvisekanselier van die Potchefstroom-kampus van die NWU, het Dinsdag bevestig die NWU is bewus van die eienaar van die Facebook-blad se uitlating en die nodige maatreëls word getref.